
SABIEDRĪBA AR IEROBEŽOTU ATBILDĪBU
“TUKUMA SLIMNĪCA”
Nodokļu maksātāja reģistrācijas Nr. 40103233177
 Raudas iela 8, Tukums, Tukuma nov., LV-3101, tālr. +371 63122219, e-pasts: pasts@tukumaslimnica.lv
Tukumā

2026. gada 3. jūnijā 

Ieinteresētajām personām


Par  atbildi uz pretendenta uzdotajiem jautājumiem
iepirkumā Identifikācijas Nr. TS 2026/12 

Iepirkumu komisija 03.06.2026., protokols Nr.16, izskatīja Pretendentu jautājumus un pieņēma šādu lēmumu:

	Nr.
	Tehniskā specifikācija
	Pretendenta komentāri
	Lēmums

	2.3.
	Aprīkota ar ne mazāk kā divām 12G-SDI izejām
	Prasības nav tehniski pamatotas un neatbilst mūsdienu laparoskopijas sistēmu reālajam lietojumam. Laparoskopijas tornī netiek izmantoti vairāk par 1-2 monitoriem, tāpēc nav nepieciešamas 7 SDI izejas. Mūsdienu medicīnas monitori izmanto HDMI vai DisplayPort, kas pilnībā nodrošina 4K signālu un ir industrijas standarts. SDI izeju skaita prasība mākslīgi ierobežo konkurenci un neatbilst Publisko iepirkumu likuma prasībai par tehnisko neitralitāti. HD‑SDI ir novecojusi tehnoloģija, kas nav piemērota 4K sistēmām. Lūdzam izņemt punktu 2.5. un 2.4., kā arī izteikt prasību punktam 2.3. šādā redakcijā : “Aprīkota ar ne mazāk kā divām 4k video signāla izejām ”.
	Lai gan konkrētajā brīdī var nebūt plānots pieslēgt vairāk nekā divus monitorus, praksē ķirurģiskajā vidē bieži rodas nepieciešamība pieslēgt papildu monitoru asistentam vai citam personālam, kā arī pieslēgt ārējas video ieraksta, straumēšanas vai integrācijas sistēmas. Tādēļ prasība saglabājama sākotnējā redakcijā.

	2.4.
	Aprīkota ar ne mazāk kā četrām 3G-SDI izejām
	
	

	2.5.
	Aprīkota ne mazāk kā vienu HD-SDI izeju
	
	

	4.7.
	Pieejama nepārtraukta auto-fokusa funkcija un iespējama manuāla fokusa pielāgošana ar pogām

	Prasība pēc nepārtrauktā autofokusa nav piemērota laparoskopijai, jo kamera atrodas ļoti tuvu audiem un instrumentiem. Šādos apstākļos nepārtraukts autofokuss bieži pārmet fokusu uz instrumentiem, dūmiem vai šķidrumiem, radot attēla svārstības tieši manipulācijas brīdī. Tas samazina redzamību un var ietekmēt procedūras drošību. Automātiska fokusēšana pēc pogas nospiešanas nodrošina stabilu un nemainīgu attēlu, jo kamera fokusējas tikai tad, kad to pieprasa ķirurgs. Tas ir paredzamāks un klīniski drošāks risinājums.
Prasība par manuālo fokusu ar pogām neatbilst mūsdienu kameru ergonomikai. Pogas nodrošina pakāpenisku un lēnāku fokusēšanu, kas ir neērta cimdos un mazāk precīza. Manuālais fokuss ar gredzenu ļauj veikt nepārtrauktu un precīzu regulāciju, neatraujot roku no kameras, kas ir būtiski situācijās ar seklu fokusa dziļumu. 
Lūdzam izteikt punktu šādā redakcijā: “Pieejama automātiskā fokusēšana un manuālā fokusēšana.
	Auto‑fokuss ar pogas nospiešanu nodrošina fokusu tikai konkrētā brīdī un pie kameras vai instrumentu kustības ātri zaudē optimālu asumu. Savukārt nepārtraukts auto‑fokuss nodrošina pastāvīgi skaidru attēlu, īpaši dinamiskās situācijās, kas ir būtiski pacientu drošībai un precīzai audu diferenciācijai. Jaunākās paaudzes sistēmas šo funkciju nodrošina augstā kvalitātē, bez biežas “fokusa meklēšanas” efekta. Tādēļ prasība saglabājama sākotnējā redakcijā.

	5.4.
	Vismaz viena ligzda ultraskaņas instrumentiem

	Prasība pēc ultraskaņas instrumentu ligzdas nav obligāti nepieciešama, jo audu slēgšanai un koagulācijai tiek izmantotas vairākas enerģijas tehnoloģijas, un ultraskaņa ir tikai viena no tām. Ligasure tipa radiofrekvences tehnoloģija nodrošina to pašu klīnisko rezultātu — drošu asinsvadu slēgšanu, audu koagulāciju un disekciju — turklāt ar augstāku slēgšanas konsekvenci un mazāku termālo izplatību. Daudzās operāciju zālēs tieši šī tehnoloģija ir primārais risinājums. Tāpēc Ligasure tipa ligzda ir pilnvērtīga alternatīva ultraskaņas instrumentu ligzdai, nodrošinot to pašu funkcionalitāti un klīnisko efektu. Lūdzam izteikt punktu šādā redakcijā: “Vismaz viena ligzda audu slēgšanas un koagulācijas instrumentiem (ultraskaņas vai RF tipa).”
	Ultraskaņas instrumentus slimnīcā ir paredzēts izmantot, tostarp vispārējā ķirurģijā, uroloģijā un citās specialitātēs. Līdz ar to elektrokirurģijas iekārtas savietojamība ar ultraskaņas instrumentiem ir klīniski pamatota un nepieciešama ikdienas darbā.  Tādēļ prasība saglabājama sākotnējā redakcijā.

	6.7.
	Iespēja nodrošināt automātisku dūmu evakuāciju vismaz divos dažādos ātrumos

	Prasība nodrošināt automātisku dūmu evakuāciju vismaz divos dažādos ātrumos nav tehniski pamatota. Laparoskopijas laikā dūmu daudzums ir atkarīgs no elektroķirurģijas intensitātes, nevis no vairākiem evakuācijas režīmiem. Praktiski tiek izmantots viens optimāls plūsmas ātrums, kas nodrošina pietiekamu redzamību, saglabājot stabilu spiedienu. Divi ātrumi nerada klīnisku ieguvumu, jo pārāk intensīva dūmu evakuācija var samazināt spiedienu un traucēt operācijas gaitu, savukārt pārāk zema plūsma neatšķiras no standarta režīma. Mūsdienu insuflatori izmanto vienu automātisku dūmu evakuācijas ātrumu, kas ir optimizēts tieši laparoskopijas vajadzībām un nodrošina stabilu, kontrolētu dūmu izvadīšanu bez spiediena svārstībām. Lūdzam izteikt. punktu šādā redakcijā: “Iespēja nodrošināt dūmu evakuāciju.”
	Automātiska dūmu evakuācija ir būtiska, jo tā nodrošina nepārtrauktu un stabilu redzamību operācijas laikā bez papildu manuālām darbībām. Tā garantē ne tikai skaidru attēlu un redzes lauku, bet arī vienmērīgu intraabdominālā spiediena uzturēšanu, samazinot nepieciešamību pastāvīgi kompensēt CO2 zudumus.
Manuāli aktivizējama dūmu evakuācija (piemēram, ar pedāli) vai epizodiska dūmu izgriešana, arī izmantojot AI funkcijas, nenodrošina pastāvīgu un paredzamu rezultātu, kas ir kritiski svarīgs drošai un efektīvai ķirurģiskai videi. Tādēļ prasība saglabājama sākotnējā redakcijā.

